﻿ RECENZII SERGIU BĂLŢĂTESCU, FERICIREA în contextul social al tranziţiei postcomuniste din România, Editura Universităţii din Oradea, 2009 A spune despre o carte că este cea mai bună produsă într-un an sau în 20 de ani, din 1990 în 2009, este imposibil. O comisie poate alege o carte, dar cu siguranţă o altă comisie va alege alta. Dar a spune că o carte este printre cele 5–6 cele mai bune cărţi este posibil şi se poate stabili un consens. Pot spune cu certitudine: cartea lui Sergiu Bălţătescu este una dintre cele mai bune cărţi apărute în ultimul timp. Câteva argumente pentru care cred că este o carte de excepţie: • Este o carte completă. Sergiu Bălţătescu are ambiţia să realizeze o sinteză completă a literaturii naţionale şi mondiale a fericirii/ satisfacţia faţă de viaţă sau, cum preferă autorul, bunăstarea subiectivă. Din acest punct de vedere, cine va dori să intre în domeniul abordat trebuie să citească cu maximă atenţie cartea. Este un efort imens de identificare a tot ce s-a scris în domeniu. Cu greu se pot găsi lucruri semnificative omise. Nu o simplă inventariere, ci o sistematizare convingătoare a diversităţii literaturii, după o schemă teoretică originală. • Este o carte deschisă. Este înalt problematizatoare. Sunt lucrări faţă de care, după lectură, ai sentimentul că altceva nu mai ai tu ca cititor ce să mai faci. Citind această carte, înţelegi că este mult de făcut în continuare. • Este o carte înalt personalizată. Sergiu Bălţătescu este el însuşi în fiecare propoziţie. Este mereu punctul lui de vedere, este el care expune şi reflectează asupra problemelor. Este un mod de a-ţi asuma răspunderea asupra a ceea ce scrii. Nu este un stil impersonal care creează falsa impresie că „asta e ştiinţa”. De fapt orice text este textul autorului. Cred că opţiunea pentru un asemenea stil este foarte corectă şi îndeamnă la un stil mai transparent şi mai responsabil. Nu este cursul gândirii altora, ci mereu cursul gândirii lui Sergiu Bălţătescu, care reconstruieşte el însuşi tematica expusă. • Să mai adaug logica strânsă a analizei. Textul este foarte concentrat. Uneori este chiar prea concentrat. Cititorul are senzaţia de ameţeală în urmărirea analizelor. • Un merit special: utilizarea datelor. Sunt folosite extrem de multe date empirice. Multe lucrări plictisesc prin date empirice care nu spun mare lucru. Sergiu Bălţătescu are talentul de a face datele empirice să vorbească, să spună lucruri interesante. Nu sunt date puse inutil sau în exces. În orice caz, instrumentul statistic este utilizat cu eleganţă şi cu un control desăvârşit. Nu este numai o trecere în revistă completă a bibliografiei, dar şi căutarea cu migală a tuturor datelor disponibile şi utilizarea lor. De cele mai multe ori, autorii sunt prizonierii datelor pe care le-au produs ei înşişi, ignorând datele produse de alţii. Sergiu Bălţătescu este şi el producător de date interesante, dar utilizează şi datele produse de alţii. • Cartea oferă analize comparative de un interes special. În ultimele decenii s-au făcut destul de multe cercetări comparative, dar destul de limitate ca obiectiv şi amploare. În ultimul timp, mai ales în contextul Uniunii Europene, se deschide o nouă direcţie de culegere internaţională a datelor şi de analiză a lor. Ultimele lucrări contribuie mai mult la conştientizarea complexităţii nebănuite a programului. Cartea lui Sergiu Bălţătescu este una de pionierat aici. În calitatea de producător de date empirice despre calitatea vieţii, eu însumi am un sentiment de recunoştinţă pentru efortul imens făcut de Sergiu Bălţătescu. Sociologul, după ce a făcut publice datele empirice pe care le-a produs cu multă trudă, experimentează adesea un sentiment de inutilitate. CALITATEA VIEŢII, XXI, nr. 1–2, 2010, p. 219–223 220 RECENZII 2 Nu numai ideile sunt menite să se cumuleze cu alte idei, dar şi datele empirice au raţiunea de a se cumula cu alte date ale colegilor. Cel mai adesea acest lucru însă nu se întâmplă. Citind cartea lui Sergiu Bălţătescu nu mai ai sentimentul de singurătate şi inutilitate. Datele culese de mulţi cercetători din România şi din alte ţări sunt utilizate cu inteligenţă într-o construcţie teoretico-empirică complexă. Nu pot să nu fiu încântat de remarca lui Sergiu Bălţătescu: România reprezintă, sociologic, un laborator, unic în lume, de date despre calitatea subiectivă a vieţii. Studiul realizat în 1979 este unic ca amploare. Apoi seria de date produse de ICCV din 1990 până în 1999 şi în 2003 oferă o sursă unică de date şi Sergiu Bălţătescu le utilizează cu multă atenţie. Este pusă în valoare baza de date produsă de ICCV, unice în lume, care oferă informaţii despre efectul subiectiv al schimbărilor rapide şi dramatice ale tranziţiei. Despre o carte plată spui lucruri anoste. Nu te stimulează în niciun fel să gândeşti tu însuţi. Cartea lui Sergiu Bălţătescu provoacă. Şi simt nevoia să intru în dialog. Aici mă opresc numai la două teme. Despre concept. Definirea „obiectului” analizei este esenţială. În momentul actual, literatura este departe de a dezvolta o abordare articulată a acestei teme. Există o serie de concepte învecinate, insuficient delimitate cu claritate: bunăstare subiectivă, satisfacţie faţă de viaţă, fericire, calitatea vieţii, calitatea percepută a vieţii. Sergiu Bălţătescu face o opţiune: pune în centrul teoriei sale conceptul de „bunăstare subiectivă”. Cred că opţiunea este corectă. Conceptul se referă la o stare reală. Bunăstarea subiectivă este o stare a persoanei şi deci un obiect legitim al psihologiei. Totodată, ea este o stare a colectivităţilor, o stare socială, obiect legitim al sociologiei în calitatea sa de fapt social care poate fi descris statistic prin indicatori de satisfacţie. Aici este o ambiguitate în analiză. Conceptul de „bunăstare subiectivă” a unei persoane/ colectivităţi este unul strict descriptiv. Măsurarea ei captează informaţii despre un fapt real: cât de satisfăcut este un subiect de viaţa sa sau de un component al vieţii sale. Procesul de producere de către subiecţi a satisfacţiei lor este evaluativ: raportându-se la standardele/ valorile/ aşteptările sale, subiectul se simte satisfăcut sau nesatisfăcut cu viaţa sa sau cu un component al acesteia. Procesul de producere a satisfacţiei ca stare reală este un proces evaluator, iar informaţia culeasă de cercetător despre starea de satisfacţie a subiecţilor este o descriere. O problemă este utilizarea, oarecum ca sinonime, a termenilor de satisfacţie/ bunăstare subiectivă şi fericire. În psihologia umanistă, termenii se referă la stări diferite. Satisfacţia/ instisfacţia este o stare continuă, cu grade diferite: cineva este mai mult sau mai puţin satisfăcut de viaţa sa. Starea de fericire/ nefericire este o stare distinctă: o trăire de vârf („peak”). Fericiţi sau nefericiţi nu suntem continuu, ci doar în anumite momente. Ea nu comportă grade: nu putem fi mai mult sau mai puţin fericiţi, ci atunci când suntem, experimentăm o stare psihologică cu intensitate maximă. Cred că distincţia dintre satisfacţie şi fericire este intuitiv necesară. Opţiunea termenilor ca similari este spectaculoasă, de înţeles, dar în analize cred că distincţia trebuie făcută cu claritate. Indicatorii sociologici de satisfacţie faţă de viaţă, nu sunt indicatori de fericire. După câte ştiu, au fost unele încercări de a operaţionaliza şi fericirea, cu indicatori empirici distincţi. Mă gândesc că s-ar putea întreprinde o analiză empirică cu scop teoretic/ metodologic care ar putea decide dacă şi în ce măsură satisfacţia şi fericirea sunt stări diferite. Totodată s-ar dezvolta şi o metodologie de măsură a fericirii. Conceptul de calitate percepută a vieţii. Sergiu Bălţătescu optează pentru bunăstare subiectivă, fără a intra în discuţia dacă cele două stări sunt sau nu diferite. Şi în cuplul bunăstare subiectivă/ calitate percepută a vieţii opţiunea pentru primul concept cred că este justificată. Dar citind cartea, simt necesar să examinez cu mai multă atenţie diferenţa dintre cele două concepte. De aceea decid ca această problemă să o examinez într-un studiu separat. Modelul explicativ al bunăstării subiective. O parte substanţială a cărţii este dedicată identificării factorilor determinanţi ai satisfacţiei cu viaţa. Sergiu Bălţătescu încearcă să identifice un model empiric explicativ. Acumulând enorm de multe relaţii empirice, analiza se apropie de realizarea acestui obiectiv. În acest punct sunt sugerate trei „lipsuri” care vor trebui să fie umplute prin cercetări ulterioare. Primul: „găsirea de măsuri apropiate pentru variabilele lipsă” (p. 265). O concluzie importantă, pentru că în proiectarea viitoarelor cercetări empirice găsim aici unele 3 RECENZII 221 sugestii importante. A doua: lipsa cea mai mare, după părerea mea, se plasează la dezvoltarea unui model teoretic explicativ. Efortul de a găsi, pornind de la relaţii empirice identificate, modele teoretice explicative este încă la început. Un exemplu. Se găsesc relaţii nu foarte puternice, dar semnificative, între PIB şi satisfacţia faţă de viaţă. Este clar că relaţia este mediată de o mulţime de circuite determinative care urmează a fi explorate teoretic. Ne izbim de problema complexă a nivelului variabilelor: cum asamblezi variabile agregate la nivel individual cu variabile la nivel global. PIB-ul este o variabilă la nivel global, iar satisfacţia cu viaţa este măsurată la nivel individual. În fine, o a treia problemă se referă la surpriza că în societăţi foarte diferite apar relaţii empirice contraintuitive. Societăţi cu grade foarte diferite ca nivel economic, dar şi ca tip de organizare socială (sunt utilizate şi date din societăţi capitaliste şi socialiste) prezintă niveluri şi relaţii empirice diferite de cele aşteptate. Ciclurile social-politice par, de asemenea, să aibă impacturi distincte. Creşterea economică cuplată cu criza social-politică, scăderea optimismului nu cuplează cu creşterea satisfacţiei faţă de viaţă, ci pare chiar diferită. Relaţiile empirice par să varieze ele însele contextual. De aici, explorarea efectului contextelor social-economice şi politice asupra patternurilor empirice determinative pare să fie o direcţie extrem de importantă. Concluzia mea: adesea suntem blocaţi de costurile mari ale cercetărilor empirice. După ce le realizăm cu mari eforturi ne izbim de deficitul de elaborare a modelelor teoretice suportive pentru modelele explicative empirice. Sunt deci mai urgente dezvoltările de modele teoretice. Deficitul de la acest nivel poate face slab utilizabile datele empirice obţinute cu mult efort. Câteva exemple: „satisfacţia faţă de venituri devine în câţiva ani după 1990 cel mai bun predictor al bunăstării subiective, iar satisfacţia faţă de viaţa de familie are o influenţă aproape nesemnificativă” (p. 264). De ce în acei ani şi în alţi ani mai puţin? De ce familia are (în orice context sau doar în unele?) un efect nesemnificativ? Identificarea unor diferenţe empirice intresante: impactul mai accentuat asupra bunăstării subiective al conflictelor structurale (conflictele politice, din organizaţii, săraci/ bogaţi, tineri/ vîrstnici) şi conflictele numite de autor conjuncturale (conflictele religioase), care au un efect mai redus. De văzut şi dacă aceste relaţii nu variază şi ele contextual. O deschidere foarte interesantă, care merită să fie continuată. În 1984 am găsit că există un anumit efect detectabil empiric al opţiunilor de valoare asupra satisfacţiei faţă de viaţă şi calitatea percepută a vieţii. Am sugerat că opţiunile de valoare influenţează satisfacţia cu viaţa prin cel puţin două circuite: pe de o parte, condiţiile şi evenimentele pot influenţa diferit satisfacţia faţă de viaţă; pe de altă parte, opţiunile de valoare generează stiluri de viaţă distincte şi acestea par să aibă efecte diferite asupra satisfacţiei faţă de viaţă. Sergiu Bălţătescu realizează un pas substanţial înainte, în identificarea unor relaţii empirice, cât şi în dezvoltări teoretice. Se redeschide, astfel, conexiunea dintre sociologie şi etică. Dar, evident, este foarte mult de făcut în această direcţie. Este de remarcat şi redeschiderea discuţiei asupra diferenţei de impact a mediului social şi a caracteristicilor de personalitate. Şi aceasta este o direcţie de urmat, cartea oferind sugestii importante. Durkheim a deschis o direcţie fundamentală în sociologie: cum se pot conecta comportamente strict individuale, ca sinuciderea, la contextul social şi, cu asta, considerarea sinuciderii ca variabilă sociologică. Sergiu Bălţătescu îşi pune ca obiectiv global al cărţii să descopere care este relaţia dintre fericire şi societate, să contribuie, cu alte cuvinte, la „construcţia socială a fericirii”. Demonstraţia este foarte convingătoare, dar şi provocatoare: cum poate fi utilizată bunăstarea subiectivă ca indicator social: cum bunăstarea subiectivă poate fi mai bine înţeleasă dacă este pusă într-o perspectivă sociologică şi cum, la rândul ei, poate să ne ofere o nouă înţelegere a stării şi dinamicii societăţii. Scriind această recenzie intenţionam să acord un spaţiu mai larg discutării câtorva probleme puse de carte. Scriind, s-a adunat însă prea mult material şi mi-am propus să le tratez separat în viitor. O carte excelentă, care creează însă obligaţii pentru autor şi cititor. Cred că Sergiu Bălţătescu şi-a asumat datoria de a găsi posibilităţi de a crea un spaţiu de discuţie, antrenând pe colegii interesaţi. Îi urez succes. Cătălin Zamfir 222 RECENZII 4 Second European Quality of Life Survey, OFFICIAL 1 PUBLICATIONS OF EC, LUXEMBOURG Recent s-a început publicarea rezultatelor valului doi al anchetei „Calitatea vieţii în Europa”. Este vorba de ancheta ce s-a desfăşurat în perioada septembrie 2007–februarie 2008, în cele 27 ţări membre UE, trei ţări candidate (Croaţia, Fosta Republică Iugoslavă a Macedoniei, Turcia) şi Norvegia, în total 31 de ţări. Primul val al anchetei s-a desfăşurat în anul 2003, iar rezultatele au fost diseminate în perioada 2004–2006, printr-o serie de lucrări. Aşa cum se poate constata, şi de această dată se intenţionează o publicare în serie a rezultatelor, mai întâi un volum cu datele generale: Second European Quality of Life Survey. Overview (autori R. Anderson et al., 2009), iar recent Living Conditions, Social Exclusion and Mental Well-Being (autori R. Layte et al., 2010). În primul volum dintre cele enumerate, se regăsesc câteva domenii mari ale calităţii vieţii, respectiv: venitul, standardul de viaţă şi deprivare; bunăstarea subiectivă; echilibru muncă-viaţă, viaţa de familie; locuirea şi mediul; sănătatea şi îngrijirea sănătăţii, calitatea societăţii. Importanţa acestei anchete sociologice este prezentată şi în Cuvântul înainte, semnat de directorul Fundaţiei care gestionează proiectul de cercetare, dl. Jorma Karppinen, şi se arată că ea reprezintă o „sursă majoră de informaţii” atât pentru decidenţii de politici publice, cât şi pentru grupuri sociale şi economice preocupate de provocările UE, ca urmare a celor două runde recente de admitere de noi state, cu atât mai mult cu cât posibilitatea cetăţenilor de a obţine un echilibru între viaţa de familie şi implicările personale, pe de-o parte, şi timpul de muncă, pe de altă parte, a devenit o temă centrală în dezbaterile de politici sociale. Datele de anchetă evidenţiază diferenţieri semnificative în privinţa condiţiilor de viaţă şi ale experienţelor de zi cu zi. Diferenţierile dintre locuitori sunt mai mari în cele 12 ţări membre intrate după 2004. Cât priveşte datele pentru România, este de reţinut faptul că, în domeniul PIB/locuitor, la Paritatea de Cumpărare Standard (PPS), ea se situează la nivelul a 39% din media UE, a patra de la sfârşitul listei celor 31 de ţări, între Bulgaria şi Croaţia, dar şi alte ţări nou-intrate în UE au valori relativ apropiate de a României (Polonia, Letonia, Lituania). Din păcate, şi într-un domeniu care ţine de politica ţărilor, anume, inegalitatea de venit, România este la coada clasamentului, cu inegalităţi dintre cele mai mari (împreună cu Estonia, Ungarie, Polonia, Spania, Portugalia şi Lituania). Cât priveşte satisfacţia faţă de viaţă, măsurată pe o scală de la 1 la 10, media pentru România este de 6,5 , aceeaşi care se înregistrează ca medie pentru toate 12 ţări nou-intrate, în timp ce media UE este de 7. Valorile cele mai mari se înregistrează în Danemarca (8,5), iar cele mai mici în Bulgaria (5). În ceea ce priveşte volumul consacrat condiţiilor de viaţă, excluziunii sociale şi bunăstării mintale este de semnalat, în primul rând, că şi în acest raport avem de-a face cu preferinţa pentru conceptul de „excluziune socială” ca având o sferă mai mare de cuprindere decât cel de „sărăcie”. Într-adevăr, dincolo de analiza veniturilor şi a condiţiilor de viaţă, prin studierea excluziunii sociale se au în vedere şi elemente care ţin de accesul pe piaţa muncii, participarea socială şi, pe un plan mai general, calitatea vieţii. Pe ansamblul ţărilor UE s-a înregistrat o diminuare a valorilor înregistrate pentru incluziunea socială, cele mai incluzive (oamenii nu se percep a fi excluşi) sunt Norvegia (88%), Danemarca (82%), iar cele mai excluzive sunt Bulgaria (38%), Franţa (48%), Polonia şi Croaţia (51%). România, cu 56% respondenţi care nu se consideră excluşi social ocupă poziţia 21 din 31 ţări studiate, la nivelul mediei pentru ţările nou-intrate. 1 Second European Quality of Life Survey. Overview (autori R. Anderson et al., 2009); Living Conditions, Social Exclusion and Mental Well-Being (autori R. Layte et al., 2010), European Foundation for the improvement of Living and working conditions. Official Publications of EC, Luxembourg. 5 RECENZII 223 La rândul său, bunăstarea mintală s-a măsurat prin cinci indicatori, referitor la cum se simte persoana investigată şi s-a construit un index pe spaţiul 0–100; valorile indexului oscilează între 46 (Turcia) şi 69 (Norvegia). De această dată, România ocupă o poziţie slabă între ţările studiate, şi anume imediat înaintea Turciei şi la acelaşi nivel (53) împreună cu Malta şi Macedonia. Vom conchide cu afirmaţia că noul val de cercetare a calităţii vieţii în ţările UE şi cele în curs de aderare, confirmă, în mare parte, rezultatele din anul 2003, în ceea ce priveşte diferenţele între ţările vechi ale UE şi cele nou-admise. Totuşi, cercetarea din 2007–2008 aduce şi elemente inedite. Dacă ne referim la România, şi de această dată indicatorii obiectivi au valori mai mici decât indicatorii subiectivi. Printre aspectele inedite menţionez, pentru România, o scădere importantă a proporţiei care desemnează tensiuni puternice între săraci şi bogaţi (scăderea de la 54%, în 2003 la 34%, în 2007), în Ungaria s-a produs o mişcare inversă, ajungându-se în 2007 la valoarea de 70%, de departe cea mai mare din UE, în timp ce, în Danemarca, această valoare a rămas neschimbată (4%). Este de aşteptat ca şi publicaţiile ulterioare să aducă noi aspecte interesante. Ioan Mărginean 